Theotokos je tiež typ ikony: tu je jedna z najslávnejších, znázorňujúcich Máriu ako Bohorodičku – Bogorodica Vladimirskaja, 12. storočie
**Theotokos** (novogr. θεοτόκος, rus. Богородица – *Bogorodica*, lat. *Dei Genitrix* alebo menej často, no etymologicky ekvivalentnejšie *Deipara* či *Mater Dei*) je kresťanský teologický pojem, titul Márie, matky Ježiša Krista. V slovenskom preklade znamená „nositeľka Boha", „Božia rodička", resp. **Bohorodička**. Ide o ranokresťanský titul, ktorý bol oficiálne schválený Efezským koncilom v roku 431 ako dogma. Pojem uznávajú katolícke aj ortodoxné cirkvi (grécke aj orientálne), nestoriáni ho odmietli používať.

História pojmu
--------------

Pojem matky boha/bohov pôvodne odkazoval na starovekú egyptskú bohyňu Eset (Isis). Pohanský kult matky bohov mal však iný charakter ako kresťanský pojem Theotokos. V kresťanstve sa prvýkrát objavil v niekedy v 3. storočí v tropári *Sub tuum praesidium* a textoch Hyppolyta Rímskeho. Ekvivalentné pojmy použil aj Origenes. Pojem v spore s ariánmi použil aj egyptský teológ a svätec Atanáz Veľký a Gregor Naziánsky ho dokonca považoval za jeden zo základov kresťanskej viery. Samotné uctievanie Márie ako Bohorodičky má pôvod v 3. storočí v Egypte. Podľa svätého Efréma Sýrskeho bol titul prvýkrát použitý v Biblii Alžbetou ktorá Márii povedala: *Čím som si zaslúžila, že matka môjho Pána prichádza ku mne?* (Lk 1:43).

Opačný názor zastávali niektorí predstavitelia antiochijskej školy, ktorí Máriu uznávali iba v zmysle matky ľudskej Kristovej podstaty. Hlavný propagátor tejto myšlienky, konštantínopolský patriarcha Nestorios argumentoval, že Mária ako stvorená bytosť nemôže byť nositeľkou nestvoreného Boha a že titul Máriu zbožšťuje. Druhá Božská osoba tak do Ježiša mala zostúpiť. Titul nepoužívali podľa neho ani raní cirkevní otcovia a koncily. Ako kompromis preto navrhol pojmy starogr. Χριστοτόκος – Christotokos (nositeľka Krista) alebo starogr. Θεοδόχος – Theodochos (prijímateľka Boha).

Spor vyvolal značné polemiky a proti antiochijskej škole sa ostro ohradila jej rivalská škola v Alexandrii a tamojší patriarcha Cyril Alexandrijský. Odmietnutie titulu Bohorodičky totižto chápal ako útok na jednotu Božstva a ľudstva v Ježišovi Kristovi. V Máriinom lone sa podľa Cyrila spojenie medzi Bohom a ľudstvom sa stáva realitou, ktorej konečným cieľom je obnova a posvätenie všetkého stvorenia v Bohu. V súlade s tým je podľa neho uznanie Márie ako Bohorodičky zárukou proti kacírskemu vnímaniu christologického zväzku. Nestoriovu teológiu odsúdil tiež pápež Celestín I. a následne aj Efezský koncil. Efezský koncil zároveň jasne deklaroval Máriin titul Bohorodičky (Theotokos) a dogma sa stala základným kameňom nasledujúcej ortodoxnej christológie. V jej duchu sa následne niesli aj ustanovenia Chalcedónskeho a ďalších ekumenických koncilov. Márii ako Bohorodičke bola vzdávaná zvláštna úcta a bola (a je) vnímaná ako prvá medzi svätými či ako prvá učeníčka Krista. Kult Bohorodičky našiel bohatú odozvu v kresťanskej (a najmä byzantskej) literatúre a umení. Významné miesto vo východnom kresťanstve má hymnus Akatist k Presvätej Bohorodičke.

Theotokos v umení
-----------------

Matka ustavičnej pomoci
Keďže kresťanstvo v zásade odmieta modlárstvo (idolatriu), bývajú vyobrazenia Márie spravidla spájané s jej titulmi, ktoré nesú hlbší teologický význam. Jedným z najčastejších typov zobrazenia Márie je práve Mária ako Bohorodička. Zvýrazňuje sa pri tom jej úloha v živote Ježiša Krista (Boha) a v dejinách spásy. Na kresťanskom Východe ide najmä o ikony a Mária je na nich zväčša zobrazovaná s dieťaťom (Ježišom). Ako inskripcia sa používajú písmená MP ΘY – *Métér Theou* (Matka Božia). Podľa jednotlivých detailov (držanie Krista, ich vzájomná interakcia a iné) sa rozlišuje viacero typov ikon Theotokos. Patrí medzi ne napríklad:

* Theotokos Hodegetria (Ukazujúca cestu), asi najrozšírenejší typ v byzantskej ikonografii, existuje niekoľko podtypov (Dexiokratousa, Psychosostria, Peribleptos, tou Pathous (Utrpenia), Amolyntos, Orans, Eleusa a i). Z nich pomerne známou je Theotokos Eleusa (Milujúca či Milostivá), ktorá má takisto viacero variantov (Glykofilousa - Sladko bozkávajúca, Gorgoepikoos, Episkepsis,...).
* Theotokos Galaktotrofousa (Kojaca)
* Theotokos Nikopoios (Víťaziaca; podľa konštantínopolského chrámu aj Theotokos Blachernitissa alebo Episkepsis)
* Theotokos Platytera (Širšia než nebesia)
* Theotokos Kyriotissa (podľa monastiera Kyrou)
* Theotokos Paraklésis (Prímluvnica), je vyobrazenie bez Krista, má viacero podtypov (Hagioritissa, Kechiritomene - Milostiplná)

Referencie
----------

1. ↑  Theotokos In:  *The Oxford Dictionary of the Christian Church*. Ed. Frank Leslie Cross, Elizabeth A. Livingstone. 3rd. ed. Oxford : Oxford University Press, 1997. 1786 s. ISBN 019211655X,  9780192116550. S. 1607 – 1608. (po anglicky)
2. 1 2 3   *The Church and Mary*. Ed. R. N. Swanson. Zväzok 39. Woodbridge : Boydell Press, 2004. (Studies in Church History.) ISBN 0954680901. S. 22, 25, 28.
3. 1 2 3 4 5 6 7  THEOTOKOS In:  *The Oxford Dictionary of Byzantium*. Ed. Alexander P. Kazhdan. New York : Oxford University Press, 1991. 2338 s. ISBN 0-19-504652-8. S. 2070. (po anglicky)
4. ↑  Theotokos In:  *Encyclopedia Britannica* [online]. [Cit. 2020-09-21]. Dostupné online.
5. 1 2  THEOTOKOS. In: *Encyclopedia of Ancient Christianity*. Downers Grove : InterVarsity Press, 2014. ISBN 978-0-8308-9717-9. S. 3:772. (po anglicky)
6. 1 2 3 4  Theotokos, the Blessed
Virgin In:  *The Encyclopedia of Eastern Orthodox Christianity*. Ed. John Anthony McGuckin. Malden, MA : Blackwell Publishing Ltd. 2011. ISBN 978-1-405-18539-4. S. 594 – 599. (po anglicky)
7. 1 2  MARY, THE VIRGIN, CLUSTER In: CANER, Daniel F.. *The Cambridge Dictionary of Christianity*. Ed. Daniel Patte. Cambridge : Cambridge University Press, 2010. ISBN 978-0-521-52785-9,  978-0-521-82096-7. S. 773 – 774. (po anglicky)
8. ↑  Matka Boží In: VAVŘÍNEK, Vladimír; BALCÁREK, Petr. *Encyklopedie Byzance*. Praha : Libri; Slovanský ústav AV ČR, 2011. 552 s. (Práce Slovanského ústavu AV ČR. Nová řada; zv. 33.) ISBN 978-80-7277-485-2,  978-80-86420-43-1. S. 307 – 308.

Ďalšia literatúra
-----------------

* O'CARROLL, Michael. *Theotokos: A Theological Encyclopedia of the Blessed Virgin Mary*. [2nd Ed.] Eugene, Oregon : Wipf and Stock Publishers, 2000. ISBN 1-57910-454-1.
* *The Cult of the Mother of God in Byzantium: Texts and Images*. Ed. Leslie Brubaker, Mary B. Cunningham. London, New York : Routledge, 2016. 306 s. (Birmingham Byzantine and Ottoman studies.) ISBN 9780754662662.
* PENTCHEVA, Bissera V. *Icons and Power: The Mother of God in Byzantium*. University Park, PA : Pennsylvania State University Press, 2014. 312 s. ISBN 978-0-271-06400-0.
* SCHMEMANN, Alexander. *The Celebration of Faith: The Virgin Mary*. Vol. 3. Crestwood, New York : St Vladimir’s Seminary, 2001. ISBN 0-88141-141-8.

Iné projekty
------------

Commons
* Spolupracuj na Commons Commons ponúka multimediálne súbory na tému **Theotokos**

Pozri aj
--------

* Panna Mária
* Nestorius
* nestoriánstvo
* mariológia